CELEX: 52017PC0826
Language: da
Date: 2017-12-06
Title: Forslag til EUROPA-PARLAMENTETS OG RÅDETS FORORDNING om ændring af Europa-Parlamentets og Rådets forordning (EU) nr. 1303/2013 af 17. december 2013 om fælles bestemmelser for Den Europæiske Fond for Regionaludvikling, Den Europæiske Socialfond, Samhørighedsfonden, Den Europæiske Landbrugsfond for Udvikling af Landdistrikterne og Den Europæiske Hav- og Fiskerifond og om generelle bestemmelser for Den Europæiske Fond for Regionaludvikling, Den Europæiske Socialfond, Samhørighedsfonden og Den Europæiske Hav- og Fiskerifond og om ophævelse af Rådets forordning (EF) nr. 1083/2006 for så vidt angår støtte til strukturreformer i medlemsstaterne

EUROPA-KOMMISSIONEN
            Bruxelles, den 6.12.2017
            COM(2017) 826 final
            2017/0336(COD)
            Forslag til
            EUROPA-PARLAMENTETS OG RÅDETS FORORDNING
            om ændring af Europa-Parlamentets og Rådets forordning (EU) nr. 1303/2013 af 17. december 2013 om fælles bestemmelser for Den Europæiske Fond for Regionaludvikling, Den Europæiske Socialfond, Samhørighedsfonden, Den Europæiske Landbrugsfond for Udvikling af Landdistrikterne og Den Europæiske Hav- og Fiskerifond og om generelle bestemmelser for Den Europæiske Fond for Regionaludvikling, Den Europæiske Socialfond, Samhørighedsfonden og Den Europæiske Hav- og Fiskerifond og om ophævelse af Rådets forordning (EF) nr. 1083/2006 for så vidt angår støtte til strukturreformer i medlemsstaterne
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               
                  En velfungerende og mere integreret økonomisk og monetær union kræver hensigtsmæssige nationale politikker. Eftersom medlemsstaterne stadig har ansvaret for mange centrale og afgørende politikområder, er det for at maksimere disse politikkers virkning afgørende at samordne dem og sørge for en passende sekvensering heraf, ikke alene på nationalt plan men også på EU-plan.
               
               
                  I forbindelse med den flerårige finansielle ramme for perioden efter 2020 påtænker Kommissionen at foreslå et nyt instrument til gennemførelse af reformer for de medlemsstater, der forpligter sig til at gennemføre reformer, som drøftes på EU-plan, og som der indgås aftale om ved hjælp af såkaldte "reformtilsagn". Instrumentet vil råde over egne midler, der er adskilt fra og vil supplere de europæiske struktur- og investeringsfonde, som vil bibeholde deres eget regelsæt og forhåndsbetingelser.  
               
               
                  Det europæiske semester bør forblive det centrale instrument til at fremme øget konvergens og en mere effektiv samordning af de berørte politikker. Det nye instrument bør oprettes med henblik på at hjælpe medlemsstaterne med at gennemføre de strukturreformer, der udpeges som led i det europæiske semester, og det bør sikre, at medlemsstaterne tager ansvar for disse reformer.  
               
               
                  Formålet med det nye reformgennemførelsesinstrument vil være at støtte en bred vifte af reformer. Opmærksomheden bør rettes mod de reformer, som kan bidrage mest til at øge de nationale økonomiers robusthed og have positive afsmittende virkninger på andre medlemsstater. Det drejer sig f.eks. om reformer på produkt- og arbejdsmarkederne, skattereformer, udvikling af kapitalmarkederne, reformer til at skabe bedre rammer for erhvervslivet samt investeringer i menneskelig kapital og reformer af den offentlige forvaltning. 
               
               
                  Kommissionen agter at afprøve de vigtigste egenskaber ved reformgennemførelsesinstrumentet i en pilotfase i perioden 2018-2020 ved at give medlemsstaterne mulighed for at anvende alle eller en del af midlerne i de nuværende europæiske struktur- og investeringsfondes (ESI-fondene) resultatreserve til støtte for reformer i stedet for til specifikke projekter. Kommissionen foreslår derfor at ændre forordning (EU) nr. 1303/2013 (forordningen om fælles bestemmelser).
               
               
                  Det bør bemærkes, at der allerede er skabt en forbindelse mellem prioriteterne under det europæiske semester og EU-budgettet for programmeringsperioden 2014-2020, idet der er indført forhåndsbetingelser og makroøkonomiske betingelser for de europæiske struktur- og investeringsfonde. 
               
               
                  Med dette forslag styrkes denne forbindelse yderligere ved at give medlemsstaterne mulighed for at anvende hele eller en del af den resultatreserve, der er oprettet i henhold til artikel 20-22 i forordningen om fælles bestemmelser, og således anvende samhørighedspolitikken til at støtte strukturreformer. 
               
               
                  De støtteberettigede reformer udpeges i flerårige reformtilsagnspakker, som fremlægges og overvåges gennem de nationale reformprogrammer.
                     Reformtilsagnene fastlægges af medlemsstaterne selv og vil omfatte et sæt reformtiltag med klare delmål og målsætninger. 
               
            
            
               Kommissionen træffer derefter en afgørelse ved hjælp af en gennemførelsesretsakt, som fastsætter disse reformtilsagn og det beløb, der tildeles fra resultatreserven til støtte herfor. Beløbet vil stå i et rimeligt forhold til reformens art og betydning. Overvågningen af og rapporteringen om opfyldelsen af de forskellige delmål vil ske som led i det europæiske semester. De nationale reformprogrammer vil fungere som kilde til oplysninger om de fremskridt, der gøres, og bør indeholde oplysninger om de endelige tiltag til gennemførelse af reformen. 
            
            
               
                  De årlige landerapporter, der udarbejdes af Kommissionens tjenestegrene som led i det europæiske semester, vil indeholde en ajourført vurdering af de fremskridt, der gøres med reformerne, og på baggrund heraf afgør Kommissionen, om der kan ydes støtte inden for rammerne af instrumentet. Det fulde støttebeløb udbetales, så snart medlemsstaterne har opfyldt reformtilsagnet. 
               
            
            
               •Sammenhæng med de gældende regler på samme område
            
            
               
                  Forslaget er i overensstemmelse med de generelle regler for de europæiske struktur- og investeringsfonde og er begrænset til en målrettet ændring af forordningen om fælles bestemmelser. 
               
            
            
               •Sammenhæng med Unionens politik på andre områder
            
            
               
                  Forslaget er begrænset til en målrettet ændring af forordningen om fælles bestemmelser og er i overensstemmelse med andre EU-politikker. Det nye instrument til at yde støtte til strukturreformer vil supplere den frivillige tekniske bistand, der ydes via støtteprogrammet for strukturreformer. Reformtilsagnene kan også vedrøre områder, som der anmodes om støtte til hos Kommissionen via støtteprogrammet til strukturreformer. En anmodning om en sådan teknisk bistand vil fortsat være frivillig.
               
            
            
               2.
                     RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
                  Retsgrundlag
            
         
         
            
               Forordningen om fælles bestemmelser fastsætter de fælles regler for de europæiske struktur- og investeringsfonde. I overensstemmelse med princippet om delt forvaltning mellem Kommissionen og medlemsstaterne indeholder denne forordning bestemmelser om programmeringsforløbet og forvaltningsordninger (herunder finansiel forvaltning), overvågning, finanskontrol og evaluering af projekter.
            
            
               Forslaget gør det muligt for medlemsstaterne at omfordele den resultatreserve, der er omhandlet i artikel 20-22, til støtte for strukturreformer på grundlag af reformtilsagn, og det fastlægger mekanismer til opfyldelse af reformtilsagn.  
            
            
                  Nærhedsprincippet (for områder, der ikke er omfattet af enekompetence) 
            
            
               Forslaget er i overensstemmelse med nærhedsprincippet, idet det tilvejebringer fortsat øget støtte gennem samhørighedspolitikken til de medlemsstater, som vælger at anvende resultatreserven til støtte for strukturreformer. En sådan mekanisme skal oprettes på EU-plan. 
            
            
                  Proportionalitetsprincippet
            
            
               Forslaget er begrænset til og målrettet ændringer, der ikke går videre, end hvad der er nødvendigt for at opfylde målet om at yde støtte til reformer i medlemsstaterne.
            
            
                  Valg af retsakt
            
            
               Foreslået retsakt: ændring af den gældende forordning.
            
            
               Kommissionen har undersøgt det råderum, som den retlige ramme giver, og finder det i lyset af erfaringerne nødvendigt at foreslå ændringer af forordning (EU) nr. 1303/2013.
            
            
               3.
                     RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
                  Efterfølgende evalueringer/kvalitetskontrol af gældende lovgivning
            
            
               Der blev ikke foretaget nogen efterfølgende evaluering eller kvalitetskontrol af den eksisterende lovgivning.
            
            
                  Høringer af interesserede parter
            
            
               Der er ikke afholdt høringer af eksterne interesseparter.
            
            
                  Indhentning og brug af ekspertbistand
            
            
               Der har ikke været behov for ekstern ekspertbistand.
            
            
                  Konsekvensanalyse
            
            
                  Ikke relevant.
            
            
                  Målrettet regulering og forenkling
            
            
               Dette er ikke et initiativ under programmet for målrettet og effektiv regulering (REFIT).
            
         
         
            
                  Grundlæggende rettigheder
            
            
               Forslaget har ingen konsekvenser for beskyttelsen af de grundlæggende rettigheder.
            
            
               4.
                     VIRKNINGER FOR BUDGETTET
            
            
               Forslaget har ingen virkninger for forpligtelsesbevillingerne, da der ikke er foreslået nogen ændringer af de maksimumsbeløb for finansiering under de europæiske struktur- og investeringsfonde, som er fastsat i de operationelle programmer for programmeringsperioden 2014-2020. Det bør bemærkes, at den foreslåede ændring ikke indebærer nogen ændring af de årlige lofter for forpligtelser og betalinger i den flerårige finansielle ramme, jf. bilag I til forordning (EU) nr. 1311/2013.
            
            
               5.
                     ANDRE FORHOLD
            
            
                  Planer for gennemførelsen og foranstaltninger til overvågning, evaluering og rapportering
            
            
               Ikke relevant. De eksisterende systemer for direkte forvaltning under de europæiske struktur- og investeringsfonde kan anvendes til at overvåge gennemførelsen af dette forslag.
            
            
                  Forklarende dokumenter (for direktiver)
            
            
               Ikke relevant.
            
            
                  Nærmere redegørelse for de enkelte bestemmelser i forslaget
            
            
               Artikel 1 vil blive ændret med henblik på at anføre, at forordningen om fælles bestemmelser også vedrører støtte til strukturreformer, der er udpeget som led i det europæiske semester. Begrebet "strukturreform" præciseres i en særlig definition i artikel 2.  
            
            
               Artikel 4, stk. 7, ændres med henblik på at præcisere, at støtte til strukturreformer ikke hører ind under delt forvaltning, men under direkte forvaltning (finansiering, der ikke er knyttet til udgifter som omhandlet i artikel 121, stk. 1, litra e) i den reviderede finansforordning), og at den ikke kræver national medfinansiering. 
            
            
               I artikel 15 tilføjes et nyt nummer med henblik på at præcisere, at partnerskabsaftaler også skal indeholde oplysninger om omfordeling af resultatreserven til støtte for strukturreformer. 
            
            
               Artikel 22 i forordning (EU) nr. 1303/2013 foreslås ændret med henblik på at give medlemsstaterne mulighed for at tildele hele eller en del af resultatreserven til: 
            
            
               a.
                     programmer og prioriteter, som har nået deres delmål i overensstemmelse med stk. 2 til 7 under den gældende resultatramme, eller
            
            
               b.
                     til støtte for strukturreformer. 
            
            
               I artikel 22 tilføjes et nyt stykke 8 vedrørende de nærmere enkeltheder for anmodningen om støtte til strukturreformer. 
            
            
               I artikel 23a indføres der en ny finansieringsmekanisme til støtte for strukturreformer i form af finansiering, der ikke er knyttet til udgifter. Artiklen indeholder reglerne for fastlæggelse af reformtilsagn og betingelserne for udbetaling af støtte til medlemsstater, så snart reformtilsagnene er opfyldt. 
            
            
               Med ændringen af artikel 91 præciseres det, at hele eller en del af resultatreserven, som er indregnet i de samlede midler for Den Europæiske Fond for Regionaludvikling (EFRU), Den Europæiske Socialfond (ESF) og Samhørighedsfonden, kan anvendes til støtte for strukturreformer i overensstemmelse med artikel 23a.
            
            
         
         
            
            
               2017/0336 (COD)
            
            
               Forslag til
            
            
               EUROPA-PARLAMENTETS OG RÅDETS FORORDNING
            
            
               om ændring af Europa-Parlamentets og Rådets forordning (EU) nr. 1303/2013 af 17. december 2013 om fælles bestemmelser for Den Europæiske Fond for Regionaludvikling, Den Europæiske Socialfond, Samhørighedsfonden, Den Europæiske Landbrugsfond for Udvikling af Landdistrikterne og Den Europæiske Hav- og Fiskerifond og om generelle bestemmelser for Den Europæiske Fond for Regionaludvikling, Den Europæiske Socialfond, Samhørighedsfonden og Den Europæiske Hav- og Fiskerifond og om ophævelse af Rådets forordning (EF) nr. 1083/2006 for så vidt angår støtte til strukturreformer i medlemsstaterne
            
            
               EUROPA-PARLAMENTET OG RÅDET FOR DEN EUROPÆISKE UNION HAR—
            
            
               under henvisning til traktaten om Den Europæiske Unions funktionsmåde, særlig artikel 175, stk. 3, og artikel 177,
            
            
               under henvisning til forslag fra Europa-Kommissionen,
            
            
               efter fremsendelse af udkast til lovgivningsmæssig retsakt til de nationale parlamenter,
            
            
               efter høring af Det Europæiske Økonomiske og Sociale Udvalg
                  1
               , 
            
            
               efter høring af Regionsudvalget
                  2
               , 
            
            
               efter den almindelige lovgivningsprocedure, og
            
            
               ud fra følgende betragtninger:
            
            
               (1)Eftersom den økonomiske styring i Unionen bidrager til økonomisk, social og territorial samhørighed, bør det være muligt at støtte reformtilsagn fra medlemsstaterne om at gennemføre relevante Rådshenstillinger eller at maksimere effekten af midlerne under samhørighedspolitikken til fordel for konkurrence og vækst som en specifik form for støtte, der ydes under direkte forvaltning. 
            
            
               (2)Med henblik på at lette gennemførelsen af de reformer, der iværksættes af medlemsstaterne som led i den økonomiske styringsproces, er det nødvendigt at åbne mulighed for at anvende hele eller en del af den resultatreserve, der er oprettet efter artikel 20 i forordningen (EU) nr. 1303/2013
                  3
               , til støtte for reformtilsagn afgivet af medlemsstaterne.
            
            
               (3)
                     Enhver omfordeling af resultatreserven bør være underlagt opfyldelsen af tilsagn med henblik på gennemførelse af de reformer, der er udpeget som led i det europæiske semester. Navnlig bør gennemførelsen af strukturreformer, som ventes at bidrage mest til de nationale økonomiers robusthed og have positive afsmittende virkninger på andre medlemsstater, prioriteres. Det drejer sig f.eks. om reformer på produkt- og arbejdsmarkederne, skattereformer, udvikling af kapitalmarkederne, reformer til at skabe bedre rammer for erhvervslivet samt investeringer i menneskelig kapital og reformer af den offentlige forvaltning. 
            
            
               (4)Medlemsstaterne bør fremlægge et detaljeret sæt foranstaltninger til gennemførelse af strukturreformer, som bør indeholde delmål og målsætninger samt en tidsplan på højst tre år. 
            
            
               (5)Støtte til reformtilsagn bør tage form af finansiering, som ikke er knyttet til udgifter som omhandlet i artikel 121, stk. 1, litra e), i forordning (EU) … [den reviderede finansforordning], under direkte forvaltning. Det beløb, der afsættes til gennemførelse af strukturreformer, bør stå i et rimeligt forhold til reformens art og betydning og bør supplere eksisterende EU-støtte til nationale reformer.  
            
            
               (6)Proceduren for afgivelse af sådanne tilsagn, tilsagnenes indhold og de bestemmelser, der gælder for denne specifikke form for støtte, bør fastsættes.   
            
            
               (7)For at sikre en hurtig gennemførelse af foranstaltningerne i denne forordning bør den træde i kraft dagen efter offentliggørelsen i Den Europæiske Unions Tidende.
            
         
         
            
               (8)Forordning (EU) nr. 1303/2013 bør derfor ændres —
            
            
            
            
               VEDTAGET DENNE FORORDNING:
            
            
               Artikel 1
            
            
               I forordning (EU) nr. 1303/2013 foretages følgende ændringer:
            
            
               1.
                     I artikel 1, stk. 1, affattes første afsnit således:
            
            
               "Ved denne forordning fastsættes fælles bestemmelser for Den Europæiske Fond for Regionaludvikling (EFRU), Den Europæiske Socialfond (ESF), Samhørighedsfonden, Den Europæiske Landbrugsfond for Udvikling af Landdistrikterne (ELFUL) og Den Europæiske Hav- og Fiskerifond (EHFF), som fungerer under en fælles ramme ("de europæiske struktur- og investeringsfonde" eller "ESI-fondene"). Desuden fastlægges de nødvendige bestemmelser for at sikre de europæiske struktur- og investeringsfondes effektivitet og samordningen mellem fondene indbyrdes og med andre EU-instrumenter, samt reglerne for anvendelse af resultatreserven til støtte for strukturreformer, der er udpeget som led i det europæiske semester. De fælles bestemmelser for de europæiske struktur- og investeringsfonde er fastsat i anden del. Reglerne for anvendelse af hele eller en del af resultatreserven til støtte for strukturreformer er fastlagt i artikel 23a."
            
            
               2.
                     I artikel 2 tilføjes som nr. 40):
            
            
               ""strukturreformer": reformer udpeget som led i det europæiske semester i overensstemmelse med artikel 2-a i Rådets forordning (EF) nr. 1466/97 af 7. juli 1997 om styrkelse af overvågningen af budgetstillinger samt overvågning og samordning af økonomiske politikker."
            
            
               3.
                     Artikel 4, stk. 7, affattes således: 
            
            
                  "7. Den del af EU-budgettet, der er afsat til de europæiske struktur- og investeringsfonde, gennemføres inden for rammerne af delt forvaltning mellem medlemsstaterne og Kommissionen i henhold til artikel 62 i finansforordningen, dog ikke hvad angår den støtte, der overføres fra Samhørighedsfonden til CEF, jf. artikel 92, stk. 6, i nærværende forordning, innovative aktioner på Kommissionens initiativ i henhold til artikel 8 i EFRU-forordningen, teknisk bistand på Kommissionens initiativ samt støtte til direkte forvaltning under EHFF-forordningen samt anvendelse af fondenes resultatreserve til støtte for strukturreformer, jf. artikel 23a."
            
            
               4.
                     I artikel 15, stk. 1, litra a), tilføjes som nr. viii): 
            
            
                  "viii) oplysninger om omfordeling af resultatreserven, jf. artikel 22, stk. 1a, litra b)" 
            
            
               5.
                     I artikel 20, stk. 1, affattes første afsnit således: 
            
            
                  "6 % af de midler, der tildeles til EFRU, ESF og Samhørighedsfonden under målet om investeringer i vækst og beskæftigelse i henhold til artikel 89, stk. 2, litra a), i denne forordning samt til ELFUL og til foranstaltninger, der finansieres under delt forvaltning i overensstemmelse med EHFF-forordningen, udgør en resultatreserve, som fastsættes i partnerskabsaftalen og programmerne og enten tildeles til specifikke prioriteter eller, hvad angår EFRU, ESF og Samhørighedsfonden, til støtte for strukturreformer i overensstemmelse med artikel 22 i nærværende forordning." 
            
            
               6.
                     I artikel 22 tilføjes som stk. 1a:
            
            
               "1a. En medlemsstat kan beslutte at anvende hele eller en del af resultatreserven til enten: 
            
            
               (a)programmer og prioriteter, som har nået deres delmål i overensstemmelse med stk. 2-7
            
            
               (b)støtte til strukturreformer på grundlag af reformtilsagn, der gennemføres i overensstemmelse med stk. 8 og artikel 23a."
            
         
         
            
                  I artikel 22 tilføjes følgende som stk. 8:
            
            
               "8. En medlemsstats beslutning om at anvende hele eller en del af resultatreserven til støtte for strukturreformer, jf. stk. 1a, ledsages af et forslag om afgivelse af reformtilsagn, jf. artikel 23a, samt et forslag om omfordeling af hele eller en del af resultatreserven i en ændringsanmodning, jf. artikel 16, stk. 4, og artikel 30, stk. 3."
            
            
               7. 
                     Der indsættes en ny artikel 23a:
            
            
               "Støtte til strukturreformer på grundlag af reformtilsagn afgivet som led i det europæiske semester"
            
            
               1. En medlemsstat, der vælger at få tildelt hele eller en del af resultatreserven efter artikel 22, stk. 1a, litra b), forelægger Kommissionen et forslag til et detaljeret sæt velegnede foranstaltninger til gennemførelse af strukturreformer i overensstemmelse med EU-retten. Dette forslag skal indeholde reformtilsagn, der omfatter delmål og målsætninger for gennemførelsen af reformforanstaltningerne samt en tidsplan på højst tre år. 
            
            
               2. Kommissionen foretager en vurdering af forslaget. Den kan fremsætte bemærkninger hertil eller anmode om yderligere oplysninger. Den berørte medlemsstat skal fremsende de ønskede yderligere oplysninger og ændre reformtilsagnene, hvis den anmodes herom. 
            
            
               3. Kommissionen træffer en afgørelse ved hjælp af en gennemførelsesretsakt, som fastsætter de reformtilsagn, der skal opfyldes af medlemsstaten, og det beløb, der tildeles fra resultatreserven til støtte herfor. Dette beløb skal stå i et rimeligt forhold til reformens art og betydning og supplere andre foranstaltninger eller aktioner, der støttes med EU-midler. 
            
            
               4. Støtte til medlemsstaternes strukturreformer, der ydes efter denne artikel, tager form af finansiering, som ikke er knyttet til udgifter som omhandlet i finansforordningens artikel 121, stk. 1, litra e), den forvaltes i overensstemmelse med reglerne for direkte forvaltning som fastsat i nævnte forordning og kræver ikke national medfinansiering. Kapitel I i Afsnit II og Afsnit III til IX i Anden Del i denne forordning finder ikke anvendelse.
            
            
               5. Den afgørelse, der er omhandlet i stk. 3, skal fastlægge, at det fulde støttebeløb udbetales, så snart medlemsstaterne har opfyldt reformtilsagnet til fulde. 
            
            
               6. Medlemsstaten aflægger regelmæssigt rapport om fremskridt hen imod opfyldelse af reformtilsagn ved hjælp af mekanismerne under det europæiske semester. Den afgørelse, der er omhandlet i stk. 4, skal fastlægge de nærmere enkeltheder samt en tidsplan for denne rapportering. 
            
            
               8.
                     I artikel 91 tilføjes følgende som stk. 4: 
            
            
               "4. Hele eller en del af resultatreserven, som er indregnet i de samlede beløb i artikel 91 og 92, kan tildeles til støtte for strukturreformer, jf. artikel 23a, på anmodning fra en medlemsstat efter artikel 22, stk. 8."
            
            
            
               Artikel 2
            
            
               Denne forordning træder i kraft dagen efter offentliggørelsen i Den Europæiske Unions Tidende.
            
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den […].
            
            
               
                  På Europa-Parlamentets vegne
                        På Rådets vegne
               
               
                  Formand
                        Formand
               
            
         
         
            
                  
                     (1)
                  
                        EUT C af […], s. […].
               
               
                  
                     (2)
                  
                        EUT C af […], s. […].
               
               
                  
                     (3)
                  
                        EUT L 347 af 20.12.2013, s. 320.